樂哉侯之邦兮樂哉侯之堂兮  其一
作者：晁補之
朝代：宋

paragraphs: 樂哉侯之邦兮，封楚宮與復關。
美哉洋洋水兮，崑崙始乎并川。
桐離夫其實兮，綠竹兌於丘園。
三年庶夫有成兮，蹇吾師其永歎。
營室壁而建墉兮，參國一其可觀。
塗椒丘吾駕車兮，攬予騑之嘽嘽。
襲予旆之悠悠兮，侯降觀其于田。
春陽滿其親天兮，乃物作而芄蘭。
來吾省夫在疇兮，介黍稷之有年。
侯寧般于遊兮，無非事而不煩。
羌信修而好我兮，曷懷歸而翩翩。
信侯邦之可樂兮，蹇携手其同行。